কলকাতায় কামড় বসিয়েছে শীত। আই লিগের প্রথম ডার্বির উত্তেজনা শীতের কলকাতাকে উত্তপ্ত করে তুলেছিল। কিন্তু মাঠে নেমে যাঁরা আগুন জ্বালাতে পারতেন, তাঁরা সেই কাজটা করতে পারলেন না। নব্বই মিনিটের শেষে ইস্টবেঙ্গলও জিতল না। মোহনবাগানও হারল না। আই লিগের প্রথম ডার্বি ঢলে পড়ল ড্রয়ের কোলে। খেলার ফলাফল ১-১। 
মাঠে বল গড়ানোর আগে থেকে বলা হচ্ছিল, লড়াইটা আসলে সনি নর্দে বনাম র‌্যান্টি মার্টিন্স, দো দং বনাম কর্লেল গ্লেনের। র‌্যান্টির গোলে এগিয়ে যায় ইস্টবেঙ্গল। খেলার বয়স তখন ৬৩ মিনিটে। মাঝমাঠ থেকে ইস্টবেঙ্গলের নাইেজরিয়ান স্ট্রাইকারের উদ্দেশে বল ভাসানো হয়েছিল। কালবিলম্ব না করে র‌্যান্টি চলতি বলেই হালকা পুশ করেন। বল জালে। মোহনবাগান গোলরক্ষক দেবজিৎ মজুমদার শরীর ছুড়ে দিয়েও তা বাঁচাতে পারেননি। সবাই তখন ধরেই নিয়েছেন ইস্টবেঙ্গল ম্যাচ জিতছে। ঠিক সেই সময়ে কর্নেল গ্লেন মোহনবাগানের রক্ষাকর্তা হয়ে দেখা দিলেন। সনি নর্ডের ফ্রি কিক থেকে গ্লেনের বিষাক্ত হেড লাল-হলুদের জালে জড়িয়ে যায়। খেলার বয়স তখন ৭৬ মিনিট। তার পরে আর কোনও দলই গোল করতে পারেনি। 
দো দংকে নিয়ে দ্বিধাদ্বন্দ্বে ছিলেন ইস্টবেঙ্গল কোচ বিশ্বজিৎ ভট্টাচার্য। একবার গোল করার মতো জায়গায় পৌঁছেও গিয়েছিলেন কোরিয়ান ফুটবলার। আর এক বার তাঁর বাঁ পায়ের বাঁকানো শট বারের উপর দিয়ে চলে যায়।